Euroopan parlamentin ja neuvoston asetuksen antamiseksi avoimeen internetiin pääsyä koskevista toimenpiteistä sekä yleispalvelusta ja käyttäjien oikeuksista sähköisten viestintäverkkojen ja -palvelujen alalla annetun direktiivin 2002/22/EY ja verkkovierailuista yleisissä matkaviestinverkoissa unionin alueella 13 päivänä kesäkuuta 2012 annetun Euroopan parlamentin ja neuvoston (EU) N:o 531/2012 muuttamisesta

2013/0309 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

Euroopan parlamentin ja neuvoston asetuksen antamiseksi avoimeen internetiin pääsyä koskevista toimenpiteistä sekä yleispalvelusta ja käyttäjien oikeuksista sähköisten viestintäverkkojen ja -palvelujen alalla annetun direktiivin 2002/22/EY ja verkkovierailuista yleisissä matkaviestinverkoissa unionin alueella 13 päivänä kesäkuuta 2012 annetun Euroopan parlamentin ja neuvoston (EU) N:o 531/2012 muuttamisesta

(ETA:n kannalta merkityksellinen teksti)

1.Tausta

Päivä, jona ehdotus on toimitettu Euroopan parlamentille ja neuvostolle (asiakirja COM(2013) 0627 final – 2013/0309 COD): 12.9.2013. Päivä, jona Euroopan talous- ja sosiaalikomitea on antanut lausuntonsa: 21.1.2014 Päivä, jona Euroopan parlamentti on vahvistanut ensimmäisen käsittelyn kantansa: 3.4.2014 Päivä, jona neuvoston kanta on vahvistettu: 1.10.2015.

2.Komission ehdotuksen tavoite

Ehdotuksen tarkoituksena on siirtyä kohti sähköisen viestinnän sisämarkkinoita. Tämä antaisi kansalaisille ja yrityksille mahdollisuuden käyttää sähköisen viestinnän palveluja riippumatta siitä, missä niitä tarjotaan Euroopan unionissa, ja ilman rajatylittävien palvelujen rajoituksia tai perusteettomia lisäkustannuksia. Lisäksi sähköisiä viestintäverkkoja ja -palveluja tarjoavat yritykset voisivat tarjota ja ylläpitää verkkojaan ja palvelujaan riippumatta siitä, minne ne ovat sijoittautuneet tai missä niiden asiakkaat sijaitsevat unionissa.

Komission ehdotus sisälsi säännöksiä, joiden avulla voidaan puuttua sähköisen viestinnän sisämarkkinoiden kehitystä haittaaviin yksittäisiin pullonkauloihin. Ehdotuksen tavoitteena oli erityisesti ottaa käyttöön EU-valtuutus rajat ylittävän sähköisen viestinnän tarjoajille, koordinoida radiotaajuuksien osoittamista, yhdenmukaistaa sähköisen viestinnän tarjoamiseen tarvittavia käyttöoikeustuotteita, yhdenmukaistaa sääntöjä avoimen internetin varmistamiseksi ja yhdenmukaistaa sääntöjä loppukäyttäjien suojelemiseksi. Ehdotus sisälsi myös toimenpiteitä matkaviestinnän verkkovierailujen lisämaksujen poistamiseksi asteittain ja muutoksia Euroopan sähköisen viestinnän sääntelyviranomaisten yhteistyöelimen hallintoon.

3.Huomautukset neuvoston kannasta

Neuvosto omaksui tiukan kannan ehdotuksen soveltamisalan rajoittamisesta verkon neutraaliuteen ja verkkovierailuihin, mikä vahvistettiin Euroopan parlamentin kanssa käydyissä neuvotteluissa. On huomattava, että komission 6. toukokuuta 2015 ilmoittaman digitaalisia sisämarkkinoita koskevan strategian myötä on selvää, että radiotaajuudet kuuluvat osana vuonna 2016 esitettävään televiestintäpaketin uudelleentarkasteluun. Asetusehdotuksen soveltamisalan rajoittaminen verkkovierailuihin ja verkon neutraaliuteen voidaan sen vuoksi hyväksyä. Valinnassa otetaan huomioon Eurooppa-neuvoston 26. kesäkuuta 2015 antamat päätelmät, joissa painotetaan komission strategian kaikkien osa-alueiden ja televiestinnän puitteiden kunnianhimoisen uudistuksen merkitystä, mukaan lukien taajuuksien tehokkaampi koordinointi.

Kaiken kaikkiaan neuvoston kanta tukee komission ehdotuksen keskeisiä tavoitteita eli vähittäistason lisämaksujen poistamista verkkovierailuissa ja pääsyn varmistamista avoimeen internetiin mahdollistaen samalla innovatiiviset palvelut. Neuvosto on kuitenkin tehnyt joitain muutoksia liittyen siihen, miten näihin tavoitteisiin päästään. Neuvoston tekemien muutosten tavoitteena on asettaa selkeä päättymispäivä verkkovierailujen lisämaksuille ja varmistaa samalla, että verkkovierailumaksut voidaan poistaa kestävästi, erityisesti huolehtimalla verkkovierailujen tukkumarkkinoiden tarkistuksen asianmukaisesta ajoituksesta ja ottamalla käyttöön soveltuva mekanismi, jonka avulla voidaan puuttua kansallisten laskutusmallien kestämättömyyteen poikkeuksellisissa ja erityisissä tapauksissa verkkovierailujen tukkumarkkinoiden tarkistuksen jälkeenkin. (Komission on määrä laatia yksityiskohtaisemmat täytäntöönpanotoimenpiteet).

Avoimeen internetiin liittyen komissio toteaa, että neuvoston tekstissä varmistetaan asetusehdotuksen poliittinen tavoite eli jokaisen eurooppalaisen oikeus saada haluamaansa sisältöä internetissä ilman syrjintää. Samalla tekstissä selvennetään, että liikenteen yhdenvertainen kohtelu mahdollistaa riittävän päivittäisen liikenteenhallinnan objektiivisesti perusteltujen teknisten vaatimusten perusteella ja riippumatta liikenteen alkuperästä tai määränpäästä. Tekstissä myös kielletään pääsyn estäminen yksittäisiin sisältöihin, palveluihin tai sovelluksiin taikka niiden tiettyihin luokkiin sekä niiden kuristaminen ja syrjiminen. Kiellosta voidaan poiketa vain kolmessa kapeasti rajatussa tapauksessa: jotta voidaan noudattaa EU:n tai kansallista lainsäädäntöä tai toimenpiteitä kyseisen lainsäädännön panemiseksi täytäntöön, verkon turvallisuuteen liittyvissä tarkoituksissa sekä verkon poikkeuksellisen tai väliaikaisen ruuhkautumisen hallitsemiseksi. .

Tekstissä vahvistetaan, että muita palveluja kuin internet-liityntäpalveluja, jotka on optimoitu tiettyjä sisältöjä, sovelluksia tai palveluja varten, voidaan myös tarjota tietyin edellytyksin. Edellytyksinä on, että optimointi on tarpeen sisältöä, sovelluksia tai palveluja koskevien laatuvaatimusten täyttämiseksi, että palveluja ei markkinoida tai aseteta saataville internet-liityntäpalvelujen korvaamiseksi, että kapasiteetti riittää niiden tarjoamiseen ja että niiden tarjoaminen ei heikennä loppukäyttäjien internet-liityntäpalvelujen laatua.

Toimivaltaisilla sääntelyviranomaisilla on vastuu ja velvollisuus varmistaa valvonta- ja täytäntöönpanotoimien avulla, että asetuksen sääntöjä noudatetaan ja että loppukäyttäjien (ml. sisällön, palvelujen ja sovellusten tarjoajat) oikeudet eivät heikkene.

Tämä tasapainoinen lähestymistapa suojaa tehokkaasti internet-liityntäpalvelujen laatua tukahduttamatta innovointia. Lisäksi ehdotuksessa vahvistetaan tietyt verkkovierailua ja verkon neutraaliutta koskevien säännösten tehokkaan soveltamisen kannalta tarpeelliset loppukäyttäjien oikeudet

Komissio hyväksyy nämä muutokset.

Euroopan parlamentti ja neuvosto pääsivät tekstistä alustavaan poliittiseen yhteisymmärrykseen 23. maaliskuuta 2015, 21. huhtikuuta 2015, 2. kesäkuuta 2015 ja 29. kesäkuuta 2015 käytyjen epävirallisten kolmikantakeskustelujen jälkeen.

Neuvosto vahvisti tämän poliittisen yhteisymmärryksen 8. heinäkuuta 2015 ja ensimmäisen käsittelyn kantansa 1. lokakuuta 2015.